Valdis Dombrovskis

Valdis Dombrovskis (sündinud 5. augustil 1971 Riias) on Läti poliitik.

Aastatel 2002–2004 oli ta Läti rahandusminister ja 2009–2014 Läti peaminister. Alates 2014. aastast on Dombrovskis Euroopa Komisjoni volinik. 

Ta lõpetas 1995 Riia Tehnikaülikooli majandusteaduskonna bakalaureusekraadiga ja 1996 Läti Ülikooli füüsikamagistri kraadiga. 1995–1996 töötas ta Saksamaal Mainzi ülikooli füüsikainstituudis, 1997 Läti Ülikooli tahke keha füüsika instituudis ja 1998 USA-s Marylandi ülikoolis assistendina.

2014. aasta juunist novembrini oli ta Euroopa Parlamendi liige ja asus seejärel Junckeri komisjonis Euroopa Komisjoni majandus-, rahandus- ja eurovoliniku ametikohale. Ühtlasi oli ta Junckeri komisjonis Euroopa Komisjoni asepresident. Alates 1. detsembrist 2019 on ta von der Leyeni komisjonis üks kolmest juhtivast asepresidendist, kes juhib volinikerühma, mis vastutab inimeste hüvanguks toimiva majanduse eest.

Poliitiline karjäär

Alates 2002 on Valdis Dombrovskis konservatiivse partei Uus Aeg (Jaunais Laiks) volikogu liige. 2002 valiti ta seimi liikmeks. 2002–2004 oli ta Läti rahandusminister. 2003–2004 oli ta Euroopa Liidu Nõukogu vaatlejaliige.

Aastast 2004 kuni peaministriks saamiseni oli ta Euroopa Parlamendi liige. Seal kuulus ta kolme komisjoni: eelarvekomisjoni, Aafrika, Kariibi ja Vaikse ookeani maade ning Euroopa Liidu ühise parlamentaarse assamblee delegatsiooni ning Euroopa ja Ladina-Ameerika parlamentaarse assamblee delegatsiooni. Lisaks kuulus ta asendusliikmena nelja komisjoni: majandus- ja rahanduskomisjoni, revisjonikomisjoni, Euroopa Liidu ning Kasahstani, Kõrgõzstani ja Usbekistani parlamentaarse koostöö komisjoni ning Tadžikistani-, Türkmenistani- ja Mongoolia-suhete komisjoni. Dombrovskis oli üks kuuest Euroopa Parlamendi liikmest, kes osalesid Euroopa Liidu vaatlusmissioonil 2007. aasta Togo parlamendivalimistel.

2005. aasta detsembris soovitas ta hulga meetmeid, millega Euroopa Parlament vähendaks halduskulusid 7,5 miljoni euro võrra aastas. Üks tema ettepanekutest oli järgmine: mitte väljastada vastuvõetud dokumente automaatselt kõigile Euroopa Parlamendi liikmetele ja töötajatele, vaid ainult nendele, kes vastava avalduse esitavad. Selle algatuse tulemusena kulus bürokraatiaaparaadil igal nädalal 2,5 miljonit lehte vähem. Selle algatuse tõttu tunnistati Dombrovskis Lätis 2005. aasta lätlaseks.

Läti peaminister

Ta oli 12. märtsist 2009 kuni 22. jaanuarini 2014 Läti peaminister. 

Pärast Ivars Godmanise tagasiastumist tegi president Valdis Zatlers 26. veebruaril 2009 Valdis Dombrovskisele ettepaneku moodustada uus valitsus. 12. märtsil 2009 kinnitas seim ametisse viie partei koalitsioonivalitsuse. 

2010. aasta parlamendivalimiste järel moodustas ta teise valitsuse, kuhu lisaks valmisliidule Ühtsus (Vienotība) kuulus Roheliste ja Talurahva Liit. Dombrovskis täitis valitsuses ka regionaalarengu ja kohalike omavalitsuste ministri ülesandeid.

Pärast 2011. aasta parlamendivalimisi moodustas ta kolmanda valitsuse, kuhu lisaks Ühtsusele kuulusid Zatlersi Reformipartei ja Rahvuslik Liit Kõik Läti Eest! – Isamaale ja Vabadusele / LNNK.

Isiklikku

Dombrovskis on poola ja eesti päritolu (tema vanaema oli Haapsalust pärit Herta Saar).

Tunnustus
2012 – Maarjamaa Risti I klassi teenetemärk
2013 – Aasta eurooplane Lätis

Viited 

Läti peaministrid

Lätist valitud Euroopa Parlamendi liikmed
Euroopa Komisjoni volinikud
Riia Tehnikaülikooli vilistlased
Läti Ülikooli vilistlased
Maarjamaa Risti I klassi teenetemärgi kavalerid
Sündinud 1971